《送仇仁父分教溧阳兼寄张仲寔》
元代·袁裒

往读大历才子诗，常恨诸人不公卿。当时将相漫豪举，谁如千年丽句留佳名。

破帽饥吟孟贞曜，一尉辛勤晚初调。至今山水馀妖妍，尚有当年赋诗料。

广文清绝非警曹，况君意气凌云高。黉宫宽閒衿佩集，底用如彼雕镌劳。

丹阳湖西足烟树，想像昭关遁逃路。六朝旧迹遍蒿莱，尽是诸贤醉游处。

人生自古并合难，诗人今日盟未寒。联珠粲比百里聚，会见卜史昂头看。

西秦公子眸炯炯，阳羡三年官舍冷。凭君为我致相思，行矣追寻啸烟艇。

作者简介：（1260—1320）元庆元路鄞县人，字德平。善书法，为诗温雅简洁。以安定书院山长除海盐州儒学教授，未拜而卒。